
Espectacle teatral a la Llotja (Altabix) de dos representacions diferents, de 60 min. aproximadament cadascuna, una per a nivell d’educació primària (1r a 6é) i altra per a nivell de secundària (1r a 4t ESO). Es faran dos passes diferents per cada representació en el mateix dia, dos passes per als alumnes de primària i dos per als de secundària. L’ocupació estimada en cada passe és d’unes 250 localitats. La data prevista de l’estrena de les representacions és el 18 de maig per a la de primària i el 17 de maig per a la de secundària. L’idioma en què es faran les representacions és el valencià.

Definició del servei

1. Per a primària:
Espectacle “Història i costums elxanes”
Història d’Elx mitjançant els seus costums i les seues festes populars. Miquel Calendura haurà de trobar  Vicentet Calendureta,fugit de la seua torre, abans que sone l’última campanada de cap d’any o el temps es detindrà. Els seus protagonistes, Calendura i Calendureta, faran un viatge a través del temps i, en qualitat de testimonis de la nostra vida i llegendes, ens contaran l’Elx passat fins al dia de hui. Els dos personatges aniran barrejant les seues divertidíssimes anècdotes personals en un calendari marcat per les celebracions populars, i intentaran descobrir què hi ha de cert i en què les han convertides la imaginació dels elxans. En la seua incessant cerca, Calendura coneixerà la Dama d’Elx, Cantó, Pere Ibarra... i fins i tot el mateix morrut roig de qui tanta gent parla!
Dos actors, un a escena i l’altre darrere d’un muntatge d’ombres xineses interpretaran tota la història.

Valors que s’hi treballen:
—Transmetre un resumit, però intens coneixement de la història de la nostra ciutat.
—Valorar els costums i la cultura d’un poble com a part integrant de la seua identitat pròpia.
—Ficar l’accent en la cooperació, implicació i solidaritat entre les diferents cultures de les quals en som part.
—Despertar l’interés pel lloc on vivim i donar-li ànima, mitjançant la història, a les cases i carrers que ens envolten.
—L’estima per la identitat cultural i lingüística d’Elx.

2. Per a secundària:
Espectacle “20.000 llaunes de brutícia submarina”
A la vora de la mar, el capità Nemo recorda el llarg viatge que féu per les profunditats marines a bord del Nautilus per tal d’ajudar la seua amiga, la balena Helena, una adolescent ferida. Helena no encaixa a l’institut, i els companys se’n riuen pel seu físic. Però, les mateixes peculiaritats que fan d’ella el blanc de les rialles dels seus companys, la converteixen a la vegada en algú diferent i molt especial.
Un viatge que ens aproparà als éssers més extravagants de l’oceà envoltats en un misteriós i casual paregut a qualsevol de nosaltres, habitants de la terra. Víctimes i assetjadors es mouran en una frontera molt propera, i arribaran fins i tot a intercanviar els seus papers d’una manera inconscient, la qual cosa motivarà el desenvolupament de la seua empatia, de ficar-se a la pell de l’altre.
Una aventura difícil de creure on l’amor ens submergirà també en la natura oblidada sota un mar de rialles. Una reflexió, mitjançant l’humor, dels nostres costums vitals, poc o res sustentables, barrejats amb la temàtica adolescent i l’assetjament escolar. Un viatge a la cerca d’una vida més feliç, natural, senzilla i solidària.

Valors que s’hi treballen:
—-Acceptació de la diversitat.
— La mirada cap a l’interior dels altres, i de nosaltres mateixos, i el desenvolupament de l’empatia com a eina contra l’assetjament escolar.
— L’acceptació de si mateix per a aprendre a estimar-se.
— L’acceptació dels errors com a part del nostre aprenentatge.
— L’estima per la natura, no com acte de bondat, sinó com a necessitat per a la nostra supervivència com a espècie.
